Un incident care se putea termina tragic s-a consumat pe un drum forestier care duce spre Mănăstirea Piatra Tăieturii din comuna Panaci. O mașină care nu a mai putut înainta în rampă, pe drumul acoperit cu zăpadă, a fost scăpată de sub control și a luat-o la vale, acroșând o femeie care tocmai coborâse din respectivul autoturism.
Miercuri, în jurul orei 16.30, Poliția Municipiului Vatra Dornei a fost sesizată prin 112 despre faptul că "pe drumul către mănăstirea Piatra Tăieturii un autoturism a luat-o la vale pe gheață și a dat peste o doamnă" .
Din cercetări a rezultat că, în jurul orei 16.00, un șofer care conducea un autoturism Toyota pe drumul forestier către mănăstire (un drum închis circulației publice, aflat pe raza comunei Panaci, pe o porțiune de drum în rampă, acoperit cu zăpadă și polei, a început să patineze și nu a mai putut continua deplasarea.
Pasagera a coborât și s-a dus în spatele autoturismului, moment în care mașina s-a dus câțiva metri în spate și a acroșat-o.
Femeia a fost preluată de o ambulanță și transportată la Centrul de Primiri Urgențe Vatra Dornei, unde a primit îngrijiri.
Polițiștii au constatat că șoferul nu era băut și au deschis un dosar penal pentru vătămare corporală din culpă.